
5700 DAN ORTIQ DEKLARATSIYa TAHLIL QILINDI: “O‘ZBEKKO‘MIR” AJDA KORRUPSIYaVIY XAVFLARNI BARTARAF ETISh ChORALARI KO‘RILMOQDA

“O‘zbekko‘mir” aksiyadorlik jamiyatida korrupsiyaga qarshi kurashish, manfaatlar to‘qnashuvining oldini olish va komplaens nazorati mexanizmlarini kuchaytirish bo‘yicha tizimli ishlar amalga oshirilmoqda.
2026-yil yanvar–aprel oylari davomida jamiyatning Komplaens-nazorat va korrupsiyaga qarshi kurashish xizmati tomonidan korrupsiyaviy xavflarni barvaqt aniqlash, ularning oldini olish va xodimlar o‘rtasida korrupsiyaga nisbatan murosasiz munosabatni shakllantirishga qaratilgan qator tadbirlar amalga oshirildi.
O‘zbekiston Respublikasining 2024-yil 5-iyundagi “Manfaatlar to‘qnashuvi to‘g‘risida”gi O‘RQ-931-son Qonuni ijrosini ta’minlash maqsadida jamiyat ijro apparati hamda tarkibiy filiallarida “Biz korrupsiyaga qarshimiz”, “Maishiy korrupsiya ko‘rinishlari hamda ularning oldini olish — vazifamiz!” mavzularida profilaktik davra suhbatlari tashkil etildi.
Shuningdek, korrupsiya xavfi mavjud bo‘lgan lavozimlarda ishlovchi xodimlardan xizmat vakolatlarini suiiste’mol qilmaslik, tanish-bilishchilik va qarindosh-urug‘chilikka yo‘l qo‘ymaslik, manfaatlar to‘qnashuvining oldini olish hamda korrupsiyaning har qanday ko‘rinishiga murosasiz munosabatda bo‘lish bo‘yicha kafolat xatlari olindi.
Hisobot davrida xodimlar tomonidan to‘ldirilgan 5700 dan ortiq deklaratsiya tahlil qilinib, 1 ta mavjud va 4 ta ehtimoliy manfaatlar to‘qnashuvi holati aniqlandi.
Aniqlangan holatlar bo‘yicha tegishli choralar ko‘rildi. Jumladan, mavjud manfaatlar to‘qnashuvi holatida xodim o‘z xohishi bilan lavozimidan ozod qilindi. Ikkita ehtimoliy manfaatlar to‘qnashuvi xodimlarni boshqa lavozimga o‘tkazish orqali bartaraf etildi. Qolgan holatlar bo‘yicha tegishli ishlar davom ettirilmoqda.
Shu bilan birga, deklaratsiyalarni o‘rganish jarayonida tadbirkorlik faoliyatida ishtirok etayotgan 4 nafar xodimga manfaatlar to‘qnashuvi kelib chiqishi mumkin bo‘lgan holatlar yuzasidan tushuntirishlar berildi. Natijada 3 nafar xodim tadbirkorlik faoliyatidagi rahbarlik va ta’sischilik vakolatlarini bekor qildi, 1 nafar xodim esa o‘z xohishi bilan lavozimidan ozod etildi.
Korrupsiyaviy xavflarni aniqlash va baholash yo‘nalishida ham ishlar amalga oshirilmoqda. O‘zbekiston Respublikasi Prezidentining 2022 yil 11 maydagi PQ-240-son qarori talablariga muvofiq, jamiyat markaziy apparati va tarkibiy filiallar faoliyatiga oid 16 ta funksiya bo‘yicha korrupsiyaviy xavf-xatarlar tahlil qilindi. Baholash natijalari asosida korrupsiyaviy xavflar xaritasi hamda ularni bartaraf etish bo‘yicha chora-tadbirlar dasturi shakllantirildi.
Hisobot davrida tarkibiy filiallarda “Jamiyatda maishiy korrupsiyaga yo‘l qo‘ymaslik – har bir xodimning ustuvor vazifasi”, “Manfaatlar to‘qnashuvi va korrupsiyaning kelib chiqish sabablari” mavzularida 7 ta profilaktik tadbir, davra suhbati va seminarlar o‘tkazildi.
Mazkur tadbirlar haqidagi ma’lumotlar jamiyatning rasmiy axborot kanallarida muntazam yoritib borilmoqda.
Komplaens-nazorat va korrupsiyaga qarshi kurashish xizmati tomonidan kelib tushgan murojaatlar hamda aniqlangan holatlarni o‘rganish maqsadida 3 ta xizmat tekshiruvi o‘tkazildi. Tekshiruvlar natijasida 19,4 ming so‘m miqdorida ortiqcha hisoblangan mablag‘larni undirish bo‘yicha tegishli ko‘rsatmalar berildi va kamchiliklarga yo‘l qo‘ygan xodimlarga nisbatan belgilangan tartibda choralar ko‘rildi.
Shuningdek, bir nafar xodimga nisbatan o‘tkazilgan tekshiruv natijalari huquqiy baho berish uchun huquqni muhofaza qiluvchi organlarga yuborildi.
O‘zbekiston Respublikasi Hisob palatasining “Masofaviy audit” axborot tizimi orqali kelib tushgan manfaatlar to‘qnashuviga olib kelishi mumkin bo‘lgan holatlar ham tahlil qilindi. O‘rganishlar natijasida aniqlangan holatlar bo‘yicha tegishli choralar ko‘rildi.
Ayni paytda “O‘zbekko‘mir” AJda manfaatlar to‘qnashuvining oldini olish, korrupsiyaviy xavflarni kamaytirish, xodimlarning huquqiy savodxonligini oshirish va komplaens madaniyatini shakllantirishga qaratilgan ishlar izchil davom ettirilmoqda.

